Conform sursei citate, joi, la ora 11.00, la Palatul Patriarhiei, părintele Daniel, patriarhul Bisericii Ortodoxe Române, şi Claudiu Săftoiu, preşedinte-director general al Televiziunii Române, vor semna un Protocol de cooperare între cele două instituţii pentru promovarea culturii şi identităţii naţionale.

"Cele două instituţii îşi propun promovarea constantă a valorilor româneşti autentice, spirituale şi culturale, mai ales în mediul rural şi în diaspora română, care, în ultimii ani, a cunoscut o creştere considerabilă", se spune în comunicat.

Conform protocolului, Patriarhia Română şi Televiziunea Română vor colabora pentru realizarea şi promovarea unor proiecte şi programe cu caracter religios-spiritual, social şi cultural-educaţional, inclusiv a unor campanii umanitare pentru promovarea solidarităţii şi ajutorarea oamenilor săraci.

Patriarhia Română, prin televiziunea Trinitas TV, şi Televiziunea Română vor realiza schimb de imagini din arhivele proprii, cu filmări ale bisericilor şi mănăstirilor monumente istorice şi ale locurilor de pelerinaj din ţară şi din străinătate, interviuri cu ierarhi, mari duhovnici şi preoţi, evenimente din viaţa comunităţilor româneşti din ţară şi străinătate etc.

Televiziunea Română va transmite concerte de muzică religioasă, de muzică clasică şi de colinde, organizate de Patriarhia Română, precum şi slujbe religioase de la Catedrala patriarhală sau de la alte biserici ortodoxe din ţară.

Totodată, Trinitas TV va putea prelua transmisiuni sau emisiuni ale postului naţional de televiziune, care promovează cultura şi identitatea naţională.

În acest sens, potrivit comunicatului, preşedintele-director general al TVR, Claudiu Săftoiu, consideră "colaborarea cu Patriarhia Română drept foarte importantă pentru Televiziunea Română". "Rolul televiziunii publice este acela de a oferi programe care să pună în evidenţă valorile spirituale şi culturale ale poporului român, care să reliefeze necesitatea conservării şi modernizării modului de prezentare a patrimoniului spiritual, cultural şi natural românesc", mai spune Claudiu Săftoiu.